Boulers blom, kolwers verwelkTemba Bavuma op pad terug na die kleedkamer. Foto: Phill Magakoe/AFP. Daar mag dalk in Shukri Conrad ŉ nuwe regisseur in die stoel wees terwyl Temba die nuwe hoofkarakter is, maar daar is nog nie veel aan die Protea-storielyn gekarring nie. Oudergewoonte het die boulers gister op SuperSportpark geskitter, waarna die kolwers nie die mas kon opkom nie. Suid-Afrika geniet weliswaar ŉ goeie voorsprong van 179 lopies in die eerste toets teen die Windies, maar hulle het weer eens ŉ spul paaltjies op ŉ streep in hul tweede kolfbeurt verloor. Dean Elgar, Tony de Zorzi, Keegan Petersen en Temba Bavuma is reeds terug in die kleedkamer en die tuisspan het skaars 49 lopies op die telbord. Veral Bavuma het ŉ nagmerrie-ervaring: In sy eerste toets as kaptein is hy twee keer vir ŉ nulletjie uitgehaal. In die eerste kolfbeurt is hy met die tweede aflewering wat hy trotseer het been voor paaltjie betrap, terwyl hy gister vir net een aflewering staande kon bly. Toegegee, die Windies-boulers was op hul stukke, maar benewens Aiden Markram het nie een van die ander Protea-wilgerlatswaaiers ŉ mens veel hoop vir die toekoms gegee nie. Altans, nog nie. ???? Elgar – 1???? de Zorzi – 0???? Bavuma – 0???? Petersen – 7 West Indies tear through the Proteas top-order in today's late session! South Africa end the day on 49/4, with a lead of 179 runs. pic.twitter.com/vG9KRASRbn — SuperSport ???? (@SuperSportTV) March 1, 2023 Vroeër het Anrich Nortjé vyf paaltjies laat spat om te sorg dat die Windies vir 212 lopies in hul eerste beurt uitgeknikker is. Die 29-jarige blits het na afloop van die dag se spel gesê dat die nuutste kolfineenstorting “nie ideaal” is nie. “Hopelik kan ons een of twee goeie kolfvennootskappe aanmekaarslaan; ’n teiken van 250 lopies sal baie mededingend wees,” het Nortjé gesê. Van die 24 paaltjies wat reeds in die toets gespat het, het 18 in die kort tydperk tussen teetyd en uitskeityd geval. “Op SuperSportpark neem spanne gewoonlik paaltjies laat in die dag. Ek het glad nie ŉ verduideliking daarvoor nie, maar die bal doen dan beslis die praatwerk.” Suid-Afrika 342/10 in 86,3 boulbeurte: Aiden Markram 115, Dean Elgar 71 en Alzarri Joseph 5/81. Wes-Indiese Eilande 212/10 in 69 boulbeurte: Raymon Reifer 62, Jermaine Blackwood 37 en Anrich Nortjé 5/36. Suid-Afrika 49/4 in 8,1 boulbeurte: Aiden Markram 35* en Alzarri Joseph 2/17. DAY 2⃣ | INNINGS CHANGE ???? A fourth career 5-wicket haul from Anrich Nortje led the bowling attack to fight back after Tea to dismiss the West Indies for 212 and take a 130-run lead into the second innings#SAvWI #BePartOfIt pic.twitter.com/IZCS8yz4y2 — Proteas Men (@ProteasMenCSA) March 1, 2023